贈方處士兼以寫別
作者：李羣玉
朝代：唐

paragraphs: 天與雲鶴情，人間恣詩酒。
龍宮奉採覓，澒洞一千首。
清如南薰絲，韻若黃鍾吼。
喜於風騷地，忽見陶謝手。
籍籍九江西，篇篇在人口。
芙蓉爲芳菲，未落諸花後。
所知心眼大，別自開戶牖。
才力似風鵬，誰能算升斗。
無營傲雲竹，琴帙靜爲友。
鸞鳳戢羽儀，騏驥在郊藪。
鏡湖春水綠，越客憶歸否。
白衣四十秋，逍遙一何久。
此身無定跡，又逐浮雲走。
離思書不窮，殘陽落江柳。